Alcàsser posa en marxa l'activitat d'Escola “Concilia l’estiu 2020”
dt., 23/06/2020 - 00:00

L'Ajuntament d’Alcàsser ha posat en marxa, una activitat de conciliació familiar sota el nom “Concilia l’estiu”, on s'ofereixen 90 places per a xiquets i xiquetes que estiguen empadronats en la població i els progenitors de la qual tinguen problemes per a conciliar la vida familiar i laboral.

La iniciativa, que tindrà lloc entre el 6 i el 31 de juliol, es realitzarà en el CEIP Jaume I, en el qual s'extremaran totes les mesures preventives requerides per les autoritats sanitàries pertinents enfront de la COVID-19. 

En paraules del regidor de Joventut, Xisco Martínez, “des de l'Ajuntament hem prioritzat dur a terme totes les mesures preventives i per aquest motiu ens hem vist obligats a reduir, tant el nombre total de participants, com la ràtio de participants si volíem realitzar una activitat d’aquestes característiques de la manera més segura possible”.

Per part seua, l'alcaldessa de la localitat, Eva Zamora, destaca que “la situació actual provocada per la COVID19, ha desencadenat majors problemes de conciliació familiar i laboral en les famílies del nostre municipi, i és aquesta la causa de què hem posat especial interés des de l'Ajuntament en organitzar una activitat com aquesta”.

Les inscripcions es realitzaran del 25 de juny a l’1 de juliol. La documentació per a la inscripció es podrà descarregar a la web de l’Ajuntament d’Alcàsser i es podrà realitzar en les oficines de l'Ajuntament en horari laboral.